אניטה בורג

אניטה בורג נפז (באנגלית: Anita Borg Naffz;‏ 17 בינואר 1949 – 6 באפריל 2003) הייתה אשת מדעי המחשב. מייסדת המכון לנשים וטכנולוגיה וכנס גרייס הופר לעידוד נשים בתחום הטכנולוגיה. בורג נולדה בשיקגו שבאילינוי בארצות הברית. החלה לתכנת בשנת 1969. ב-1981 קיבלה דוקטורט במדעי המחשב מאוניברסיטת ניו יורק, על מחקרה בנושא יעילות סנכרוניזציה במערכות הפעלה. לאחר קבלת הדוקטורט, עבדה ארבע שנים על פרויקט מחשוב שורד תקלות (fault tolerant) מבוסס Unix. ב-1986 החלה לעבוד בחברת דיגיטל, שם עבדה ב-12 שנים. במסגרת עבודתה רשמה פטנט על שיטה להשלמת כתובות, לצורך פיתוח מערכות זיכרון מהירות ופיתחה את MECCA, מערכת אימייל המיועדת לתקשורת בקהילה מקוונת. ב-1994, ייסדה יחד עם טלי ויטני את "כנס גרייס הופר לעידוד נשים בתחום הטכנולוגיה". ב-1997 עברה לחברת זירוקס פארק לתפקיד מנהלת טכנולוגיות ראשית. זמן קצר לאחר מכן ייסדה את "המכון לנשים וטכנולוגיה". ב-1999 אובחן במוחה גידול סרטני והיא המשיכה להוביל את המכון לנשים וטכנולוגיה עד 2002. ב-6 באפריל 2003 נפטרה. עיקר פרסומה בא מפעילותה למען קידום נשים בתחומי הטכנולוגיה. מטרתה הייתה להגיע לשוויון מוחלט בין המינים, והרף אותו הציבה הוא להגיע ל-50% נשים בתחומים הטכנולוגיים עד 2020. לשם מטרה זו הקימה בורג מספר תוכניות שעזרו לנשים רבות להשתלב בתחומי ההנדסה. בשנת 1987 הקימה בורג את Systers, רשימת תפוצה מבוססת אימייל לנשים בתחומי הטכנולוגיה. הרעיון להקמת הרשימה החל לאחר השתתפותה בכנס "Symposium on Operating Systems Principles", בו הבחינה בורג במיעוט המשתתפות. Systers הוקם על מנת לספק מרחב אישי לקבלת משוב ושיתוף רעיונות. הכניסה לרשימה אופשרה לנשים בתחומי הטכנולוגיה בלבד והשיחות הוגבלו רק לנושאים טכנולוגיים ורק לעיתים נדירות עסקו בנושאים שאינם קשורים לטכנולוגיה. בשנת 1992 חברת מאטל החלה למכור בובת ברבי עם הכיתוב "מתמטיקה זה קשה" (math class is tough), לחברות Systers, היה תפקיד משמעותי מחאה שהובילה להסרת הבובה מהמדפים. ב-1994 ייסדה יחד עם טלי ויטני את "כנס גרייס הופר לעידוד נשים בתחום הטכנולוגיה". מטרת הכנס היא להביא את המחקר והקריירה הנשית אל קדמת הבמה. זהו הכנס הטכני הגדול ביותר עבור נשים בתחום המחשוב. הכנס תורם לשיתופי פעולה, נטוורקינג, הדרכה עבור נשים צעירות והצגת התרומה של נשים לתחום המחשוב. המציגות בכנס הן חוקרות מובילות בתחומן, המגיעות מהאקדמיה, התעשייה והממשל. עד 2014 התקיימו 13 כנסים, מתוכם ארבעה שבורג הייתה בחיים. ב-1997 הקימה בורג את "המכון לנשים וטכנולוגיה" מתוך מטרה להגדיל את הייצוג של נשים בתחום הטכנולוגי ולאפשר פיתוח טכנולוגיות על ידי נשים. בתחילה המכון ישב במשרדי זירוקס, אך למרות זאת היווה גוף עצמאי ללא מטרות רווח. המכון היווה חממה למחקר ופיתוח עבור מדעניות צעירות. ב-2002, טלי ויטני מונתה לנשיאה ומנכ"לית הארגון. ב-2003 המכון שינה את שמו למכון לנשים וטכנולוגיה על שם אניטה בורג, לשם כיבוד שמה ומורשתה של בורג. מאז הרחיב משמעותית המכון את פעילותיו, הן בארצות הברית והן בעולם. 1994 - רשימת "100 הנשים במדעי המידע", מטעם מגזין Open Computing. 1995 - פרס פיוניר. 1995 - פרס עדה לאבלייס. 1996 - חברה בארגון ACM. 1998 - נכנסה להיכל התהילה של ארגון נשים בטכנולוגיה (WITI). 1999 - אות שירות מצוין מטעם ACM. 1999 - פרס אשת העסקים מטעם מגזין פורבס, על הישגים יוצאי דופן. 1999 - פרס מליטה בנצ על חדשנות. 1999 - רשימת "50 האנשים החכמים ביותר". 1999 - רשימת "25 הנשים של עולם האינטרנט". 2000 - פרס ג'ולייט גורדון מטעם תנועת הצופים של אמריקה. 2001 - אשת העסקים של קליפורניה לשנת 2001. 2001 - רשימת 75 הנשים המשפיעות ביותר בסן פרנסיסקו, מטעם ירחון העסקים של סן פרנסיסקו. 2001 - פרס ניקו האברמן בעיסוק בחקר מדעי המחשב. 2002 - פרס היינץ בטכנולוגיה, כלכלה ותעסוקה. 2002 - תואר דוקטור של כבוד במדעי המחשב, אוניברסיטת קרנגי מלון. 2002 - פרס מצוינות בחינוך מטעם ארגון נשים לאומי (NOW). מספר פרסים נקראו על שמה. החל משנת 2004 מחלקת חברת גוגל את "מלגת אניטה בורג" לסטודנטיות מצטיינות לתארים טכנולוגיים. אוניברסיטת ניו סאות' ויילס מחלקת את "פרס אניטה בורג" לסטודנטיות של בית הספר למדעי המחשב וההנדסה. אניטה בורג, באתר dblp אניטה בורג, באתר אנציקלופדיה בריטניקה (באנגלית) אניטה בורג, באתר "Find a Grave" (באנגלית) Anita Borg Institute for Women and Technology Systers Grace Hopper Celebration of Women in Computing Conference "Google Anita Borg Scholarship", באתר גוגל.